Anchiornis was ’n genus klein, geveerde dinosourusse. Dit bestaan net uit die tipe-spesie, Anchiornis huxleyi, en is genoem na Thomas Henry Huxley, ’n vroeë voorstander van biologiese evolusie en die eerste persoon wat voorgestel het daar is ’n nabye evolusionêre verwantskap tussen voëls en dinosourusse. Die naam Anchiornis beteken "amper-voël", en die naamgewers beskou die genus as ’n belangrike oorgang tussen voëls en dinosourusse. Fossiele is in China gevind in rotse wat uit die Laat Jura-periode (Oxfordium-tydsnede) van 161–160,5 miljoen jaar gelede dateer. Vanweë die uitstekend bewaarde fossiele van Anchiornis huxleyi, was dit die eerste dinosourusspesie waarvan byna al die kleure vasgestel kon word. Anchiornis huxleyi was ’n klein dier met ’n driehoekige skedel en baie lang bene, wat daarop dui dat hy vinnig kon hardloop. Die eerste fossiel wat gevind is, het net onduidelike tekens van vere getoon, maar die tweede fossiel was baie goed bewaar en feitlik al sy vere het behoue gebly. Die dier het groot vlerke gehad met vere aan die voor- sowel as agterpote. Die pote, met uitsondering van die kloue, was heeltemal bedek met vere.